Reguleringssystemet til Statskog skal sikre levedyktige rypebestander. Dersom mer enn 15 prosent av bestanden i et område tas ut hvert år, er det betydelig risiko for at bestanden kan ta skade av jakttrykket. Da regulerer vi ned jakttrykket ved at det blir jaktet færre dager i terrenget. Dersom kyllingproduksjonen er for lav i et område, er det betydelig risiko for at jakta reduserer stamfuglbestanden. Jo flere høner som tas ut, jo færre kyllinger blir produsert neste år. Er kyllingproduksjonen under 2,5 per par er det ikke et høstbart overskudd, og terrenget stenges helt for rypejakt. Annen jakt kan være tillatt i samme område. Stengning legger til rette for vekst i bestanden. Det er imidlertid svært mange faktorer som påvirker bestandens utvikling som er utenfor menneskets kontroll, slik som klima, predatorer, værmessige forhold, utvikling i alternative byttedyr, tap av habitat og så videre. Stengning gir altså ingen garanti for vekst i bestanden. Alternativet med fortsatt jakt vil øke risikoen for å knekke bestanden i enkelte områder.